section_heading: Životopis
paragraph_text: Martin je od svog prethodnika naslijedio protumonotelitsku politiku, kao i pripreme za Lateranski sabor koji je sazvao i, usprkos izričitom carevom protivljenju, održao u listopadu 649. Na njemu je, uz podršku uglednog teologa Maksima Ispovjednika monotelistvo osuđeno. Martin je saboru nastojao dati status ekumenskog sabora, što je predstavljalo presedan u odnosu na dotadašnje koncile, koji su svi bili formalno sazvani od strane rimskih ili bizantskih careva. Osim toga je u obliku enciklike njegove kanone poslao i svim biskupima na područjima van bizantske vlasti. Konstansu je jedino poslao kanone na službenu potvrdu. Konstans, zauzet bizantsko-arapskim ratovima, ispočetka nije mogao pravodobno reagirati, ali je naredio Maksimovo i Martinovo uhićenje. Obojica su uhićeni 17. lipnja 653. u Lateranskoj bazilici, a potom 17. rujna dovedeni u Konstantinopol na suđenje. Nakon što je pretrpio brojna javna poniženja, prognan je u Herson na Krimu gdje je umro u izgnanstvu. Za vrijeme njegovog izgnanstva je za novog papu izabran Eugen I.